**LR Užsienio reikalų ministrui**

**J.E. Linui Linkevičiui**

2013 m. gegužės 28 d.

**Kreipimasis**

Mes, žemiau pasirašę Lietuvos Respublikos Seimo nariai,

- besąlygiškai ir visokeriopai remdami Gruzijos nepriklausomybę, teritorinį vientisumą, demokratizaciją ir sparčią integraciją į pagrindines euroatlantines struktūras;

- su nerimu stebėdami po parlamento rinkimų Gruzijoje besiklostančią politinę situaciją;

- gaudami informaciją apie Gruzijos Vyriausybės taikomas spaudimo priemones Gruzijos opozicijai, būtent, buvusio Gruzijos Ministro pirmininko, opozicijos lyderio Vano Merabišvilio, buvusio sveikatos ir socialinės apsaugos ministro Zurabo Čiaberašvilio ir daugiau nei šimto buvusios Vyriausybės tarnautojų sulaikymą nuo praeitų rinkimų, keliantį įtarimus dėl selektyvaus teisingumo taikymo problemų šalyje;

- sunerimę dėl perdėtų ir nepagrįstų teisinių priemonių, tokių kaip ikiteisminis sulaikymas, taikymo vienam svarbiausių demokratinės opozicijos lyderių Vano Merabišviliui, verčiančių manyti, kad šiomis priemonėmis siekiama ne teisingumo įgyvendinimo, o politinio susidorojimo su opozicinėmis politinėmis jėgomis, ir kad šiuos veiksmus motyvuoja ne tiek pamatuoti teisingumo įgyvendinimo sumetimai, kiek kova propagandinėmis viešųjų ryšių priemonėmis;

- konstatuodami, kad per pastaruosius mėnesius situacija šioje Rytų Partnerystės valstybėje nepagerėjo ir kad Gruzijos valdžia tolsta nuo demokratinėje Europos erdvėje priimtų standartų, *eo ipso* toldama nuo savo integracinių siekių ir planuojamų gerų rezultatų per šių metų lapkričio mėnesį vyksiantį Rytų Partnerystės Viršūnių susitikimą Vilniuje;

**kviečia Lietuvos Respublikos užsienio reikalų Ministrą**

- aiškiai išreikšti Lietuvos poziciją, raginant Gruzijos Vyriausybę užkirsti kelią demokratijos ir teisės viršenybės principų pažeidimams šalyje bei likti ištikimiems šių metų kovo mėnesio 7 d. Gruzijos valdančiųjų bei opozicijos pasirašytoms bendroms nuostatoms dėl vieningos Gruzijos ateities;

- siekti bendros Europos Sąjungos pozicijos, o taip pat atskirų ES šalių paramos kreipiantis į Gruzijos vyriausybę, kad būtų užkirstas kelias demokratijos ir teisės viršenybės principų pažeidimams šalyje, *inter alia*, reikalaujant panaikinti ikiteisminį opozicijos lyderio Vano Merabišvilio sulaikymą kaip neleistiną politinio susidorojimo veiksmą;

- siekti objektyvaus teisminio proceso visiems kaltinamiems buvusios Gruzijos valdžios  atstovams, siunčiant į Gruziją specialiąją tyrimo misiją (*fact-finding mission*), sudarytą iš diplomatų, politikų, teisės ekspertų, kuri paruoštų pasiūlymus krizinei situacijai įveikti.

Seimo nariai: Mantas Adomėnas, Emanuelis Zingeris, Eligijus Masiulis, Pranas Žeimys, Petras Auštrevičius, Povilas Urbšys, Rima Baškienė, Vilija Aleknaitė Abramikienė, Arvydas Anušauskas, Audronius Ažubalis, Algirdas Patackas, Gediminas Kirkilas, Andrius Kubilius.